钦定古今图书集成/理学汇编/经籍典/第128卷 > 《视远惟明听德惟聪》前人
## 钦定古今图书集成/理学汇编/经籍典/第128卷 > 《视远惟明听德惟聪》前人

甚矣耳目之为天下祸福也，《洪范》五事，为王极之用，
治乱之所繇出，狂圣之所繇分，风雨之所繇作，五福
六极之所繇致。故颜渊问仁，孔子曰：“非礼勿视，非礼
勿听，非礼勿言，非礼勿动。”夫视听期于聪明而已，何
与于礼？非礼勿视，非礼勿听，是礼也，何与于仁？曰：“视
听不以礼，则聪明之害物也，甚于聋瞽。”何以言之？明
之过也，则无所不视；掩人之私，求人之不及，聪之过
也，则无所不听。浸润之谮，肤受之愬或行焉，此其害
岂特聋瞽而已哉？故圣人一之于礼，君臣上下，各视
其所当视，各听其所当听，而仁不可胜用也。太甲之
复辟也，伊尹戒之曰：“视远惟明，听德惟聪。”何谓远？何
谓德？孔子曰：“文武之道，未坠于地，在”人。贤者识其大
者，不贤者识其小者。夫惟小之为知，又乌能及远哉？
探夜光于东海者，不为鲵桓而回网罗；求合抱于邓
林者，不以径寸而枉斧斤。苟志于远，必略近矣。故子
张问明，孔子既告之以明，又告之以远。繇此观之，视
不及远者，不足为明也。梁惠王问利于孟子，孟子告
以仁义，曰：“王何必曰”利？夫言利者，其言未必不中也。
然君子不听，曰言利者，必小人也。听其言必行其事，
行其事必近其人。小人日近，君子日疏，求国无危，不
可得也。凡言苟出于利，虽中，小人也，况不中乎？苟出
于德，失犹君子也，况不失乎？繇此观之，听不主于德
者，非聪也。